《李廷圭墨歌》
元代·杨弘道

轺车下泾川，二老欢忘年。夜寒辟易凝香阁，长檠粲粲金花然。

平头奴子捧漆匣，锡圭入手轻而坚。客卿裔孙满天下，系出陇西独称贤。

座中有客惭菲薄，藜苋贮腹空便便。朱提饮盏沥芳液，玄云霮䨴浮秋泉。

一酌濡梦传之柔翰，再酌沾芜秽之灵田。祈禳厌胜古亦有，合座拊掌嗤且怜。

君不见将军饮酣出刀槊，作气欲斩横海鳣。客卿如灵俾我慧悟加诸前，待渠宣力恢复旧封域，雅什愿读车攻篇。

作者简介：淄川人，字叔能，号素庵。气高古，不事举业，磊落有大志。文章极自得之趣。有《小亨集》。